Broj: 711-I-2085-Pp-511-22/23-02-21

Zagreb, 21. rujna. 2023.

**BRANIMIR MRKUŠIĆ**

**član Uprave Podgorski komunalac d.o.o.**

**do 29. lipnja 2022.**

**Predmet: BRANIMIR MRKUŠIĆ, član uprave Podgorski komunalac d.o.o. do 29. lipnja**

**2022.**

* ***Obavijest, dostavlja se***

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 21. rujna 2023. odlučilo da u vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je dana 26. listopada 2022. na temelju vlastitih saznanja otvorilo predmet protiv Branimira Mrkušića, člana Uprave trgovačkog društva Podgorski komunalac d.o.o., koji se vodi pod brojem Pp-511/22, zbog nepodnošenja imovinske kartice povodom prvog stupanja na dužnost.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a. Stoga su članovi uprave trgovačkog društva Podgorski komunalac d.o.o. u vlasništvu Općine Podgora dužni pridržavati se odredbi ZSSI-a.

Kako ste obveznik podnošenja imovinske kartice koji prvi put podnosi imovinsku karticu povodom prvog stupanja na dužnost, Povjerenstvo Vas je sukladno članku 14. stavku 2. ZSSI-a zaključkom broj: 711-I-1031-IK-2030/22-01-10 pozvalo da podnesete imovinsku karticu prije pokretanja postupka zbog povrede odredbi o podnošenju imovinske kartice.

Uvidom u Registar imovinskih kartica utvrđeno je da niste u roku od 15 dana od dana primitka zaključka odnosno do 23. srpnja 2022. podnijeli imovinsku karticu povodom prvog stupanja na dužnost.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Povjerenstvo je u proteklom razdoblju u više slučajeva osobama koje su obavljale funkcije u trenutku stupanja ZSSI-a na snagu, a kojima je naknadno prestao mandat na istoj funkciji, na njihov zahtjev dalo mišljenje da nisu dužni podnijeti imovinsku karticu smatrajući da su prestankom obnašanja dužnosti, na temelju podnesene ostavke ili na drugi način, u primjerenom roku nakon njegova stupanja na snagu u smislu članka 8. stavka 1. ZSSI-a razriješili okolnost temeljem koje bi bili smatrani obveznicima ZSSI-a.

Pritom je Povjerenstvo uzelo u obzir da ove osobe u trenutku prihvaćanja imenovanja na predmetne dužnosti nisu obvezivale obveze i ograničenja propisane odredbama prethodnog Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), niti su tada mogle znati i očekivati da će postati obveznicima ZSSI-a.

Imajući u vidu potrebu da se prema svim osobama u istovjetnim situacijama ZSSI-a treba primijeniti na isti način, neovisno što nisu osobno ukazali Povjerenstvu na činjenicu prestanka njihova mandata i što nisu zatražili mišljenje o svom statusu, Povjerenstvo je izvršilo provjeru kroz Registar obveznika i utvrdilo kojim je osobama prema podacima koji su bili dostavljeni u međuvremenu prestao mandat u razumnom roku za razrješenje prava i obveza te je zauzelo stav da se na ove osobe neće primjenjivati odredbe ZSSI-a.

Stoga, a budući da je Branimir Mrkušić stupanjem na snagu ZSSI-a 25. prosinca 2021. postao obveznikom toga Zakona, te da mu je mandat prestao 29. lipnja 2022. (što je utvrđeno uvidom u registar Trgovačkog suda u Splitu), dakle, u razumnom roku, Povjerenstvo nije utvrdilo pretpostavke za vođenje postupka pred Povjerenstvom protiv Branimira Mrkušića.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Branimir Mrkušić, osobnom dostavom
2. Objava na internetskoj stranici Povjerenstva
3. Pismohrana